P6_TA(2004)0060

Klimaændringer

Europa-Parlamentets beslutning om Den Europæiske Unions strategi for Buenos Aires-konferencen om klimaændringer (COP-10)

Europa-Parlamentet,

- der henviser til Kyoto-protokollen til De Forenede Nationers rammekonvention om klimaændringer (UNFCCC) fra december 1997 samt procedurerne for dens gennemførelse, vedtaget på konferencerne i Bonn (juli 2001), Marrakech (november 2001), New Delhi (november 2002) og Milano (december 2003), og til den kommende tiende partskonference (COP-10) i Buenos Aires i Argentina fra den 6. til den 17. december 2004,

- der henviser til sin beslutning af 25. september 2002 om Kommissionens meddelelse om iværksættelse af det europæiske klimaændringsprograms første fase [1],

- der henviser til mundtlig forespørgsel O-0049/04 og O-0050/04 fra Udvalget om Miljø, Folkesundhed og Fødevaresikkerhed, jf. forretningsordenens artikel 108, og til Rådets og Kommissionens redegørelser,

- der henviser til forretningsordenens artikel 103, stk. 2,

A. der henviser til, at Det Europæiske Fællesskab og dets medlemsstater den 31. maj 2002 ratificerede Kyoto-protokollen, at Europa-Parlamentet og Rådet har vedtaget den nødvendige lovgivning [2] til gennemførelse af Kyoto-protokollens bestemmelser i Det Europæiske Fællesskab, og at der dermed er sendt et stærkt politisk signal om Fællesskabets engagement i indsatsen for at løse problemet med klimaændringer,

B. der henviser til, at Kyoto-protokollen nu er ratificeret af 126 lande, som tilsammen tegner sig for over 44,2 % af de samlede drivhusgasemissioner, men at protokollen for at kunne træde i kraft skal ratificeres af et antal lande, der tilsammen tegner sig for mindst 55 % af de samlede drivhusgasemissioner,

C. der henviser til, at Europa-Parlamentet og Rådet den 13. oktober 2003 vedtog direktiv 2003/87/EF om en ordning for handel med kvoter for drivhusgasemissioner i Fællesskabet [3], og at dette vigtige skridt på ny bekræfter EU's og EU-medlemsstaternes politiske forpligtelse til at fokusere på bæredygtige aktioner på hjemmefronten og tilskynder andre til at følge trop,

D. der henviser til, at Kyoto-protokollen kun er det internationale samfunds første initiativ i bestræbelserne på at bekæmpe klimaændringer, og at de øvrige foranstaltninger til nedbringelse af drivhusgasemissionerne, som kan træffes på nationalt plan, ikke af den grund bør komme til at spille en sekundær rolle, idet de tværtimod skal være et supplement,

1. opfordrer indtrængende EU til at fortsætte med at spille en førende rolle under forhandlingerne på COP-10-konferencen i Buenos Aires;

2. mener, at COP-10 ikke blot frembyder en god lejlighed til at bygge videre på beslutningerne fra tidligere partskonferencer — navnlig i Bonn, Marrakech, New Delhi og Milano — om gennemførelsen af Kyoto-protokollen, men også til at indlede en bred debat om mulige retningslinjer for anden forpligtelsesperiode med henblik på at nå EU's målsætning om en gennemsnitlig global temperaturstigning på mindre end 2oC i forhold til niveauet før industrialiseringen; gentager, at dets synspunkt er, at princippet om lige rettigheder for hver enkelt verdensborger må finde anvendelse på lang sigt;

3. opfordrer indtrængende EU og alle de øvrige parter i UNFCCC til at fortsætte de drøftelser, der blev indledt i Milano, med henblik på at inkorporere emissioner fra international luft- og skibsfart i målene for emissionsbegrænsning i anden forpligtelsesperiode fra 2012; opfordrer indtrængende EU og alle de øvrige parter i UNFCCC til også specifikt at overvåge emissioner fra trafik og transport og eventuelt udforme deres egen protokol for emissioner fra transport;

4. noterer med tilfredshed, at Den Russiske Føderation for nylig har besluttet at ratificere Kyoto-protokollen, således at denne protokol nu kan træde i kraft;

5. opfordrer i mellemtiden de lande, der ikke har ratificeret Kyoto-protokollen, til at gøre dette snarest muligt; opfordrer den amerikanske regering til at tage sin beslutning om ikke at deltage op til fornyet overvejelse;

6. opfordrer indtrængende Europa-Kommissionen og medlemsstaterne til at understrege nødvendigheden af klimabeskyttelse i dialoger med internationale partnere, især USA og Rusland, og til at understrege, at det ikke kan undgå at skade forholdet mellem EU og tredjelande, hvis der ikke indtages en konstruktiv holdning på dette område;

7. finder, at EU-delegationen spiller en vigtig rolle i disse forhandlinger om klimaændringer, og anser det for uacceptabelt, at medlemmerne af Europa-Parlamentets delegation ikke kunne deltage i EU-koordinationsmøderne på den foregående partskonference; forventer, at Europa-Parlamentets deltagere vil få adgang til sådanne møder i Buenos Aires, i det mindste som observatører med eller uden taleret;

8. noterer sig den seneste rapport fra Det Europæiske Miljøagentur, hvori det bl.a. anføres, at opvarmningen i Europa foregår hurtigere end verdensgennemsnittet som følge af klimaændringer; noterer sig klimaændringerne og opvarmningen i de arktiske områder;

9. mener, at EU bør gøre en forstærket indsats for at nå målene i Kyoto-protokollen og statuere et eksempel for de øvrige parter i konventionen;

10. opfordrer EU og medlemsstaterne til at investere i foranstaltninger til tilpasning til klimaændringer og til at stille passende midler til rådighed for udviklingslandene, således at de kan finansiere deres tilpasningsforanstaltninger;

11. understreger den vigtige rolle, som både foranstaltninger til øget energieffektivitet (potentialet er stort i EU) og vedvarende energikilder spiller i denne forbindelse, og støtter Kommissionens meddelelse (KOM(2004)0366) om dette emne; fremhæver især biomasses potentiale som en CO2-neutral energiform og opfordrer Kommissionen til at vurdere mulighederne for lovgivningsforanstaltninger med henblik på at støtte energiproduktion fra biomasse; tilskynder alle medlemsstater til at leve op til deres ansvar for at sikre, at deres målsætninger om byrdefordeling opfyldes;

12. opfordrer de medlemsstater, der endnu ikke har udarbejdet deres nationale tildelingsplaner i overensstemmelse med direktivet om handel med kvoter for drivhusgasemissioner, til at gøre det så hurtigt som muligt og i den forbindelse at gå ud fra ambitiøse målsætninger; opfordrer indtrængende Kommissionen til straks at tage retlige skridt over for de medlemsstater, der ikke opfylder direktivets krav; opfordrer Kommissionen til at forkaste nationale tildelingsplaner, der tillader uberettiget høje CO2-emissioner;

13. insisterer på, at der ikke bør tillades ændringer af godkendte nationale tildelingsplaner efter anvendelsesdatoen 1. januar 2005;

14. pålægger sin formand at sende denne beslutning til Rådet, Kommissionen, medlemsstaternes regeringer og parlamenter og Sekretariatet for FN's Rammekonvention om Klimaændringer med anmodning om, at den sendes til alle kontraherende parter uden for EU.

[1] EUT C 273 E af 14.11.2003, s. 172.

[2] Beslutning nr. 280/2004/EF af 11. februar 2004 om en mekanisme til overvågning af emissioner af drivhusgasser i Fællesskabet og til gennemførelse af Kyoto-protokollen (EUT L 49 af 19.2.2004, s. 1) og direktiv 2004/101/EF af 27. oktober 2004 om ændring af direktiv 2003/87/EF om en ordning for handel med kvoter for drivhusgasemissioner i Fællesskabet, for så vidt angår Kyoto-protokollens projektmekanismer (EUT L 338 af 13.11.2004, s. 18).

[3] EUT L 275 af 25.10.2003, s. 32.

--------------------------------------------------